ToekomsVenster: Beginsels vir 'n gelukkige lewe; jou eilandbestaan | Maroela Media
Foto: Aishath Naj/Unsplash.com
Op my rekenaarskerm is daar vanoggend so 'n idilliese prentjie van 'n klein intieme eilandjie in die middel van die see. Palmbome, sonskyn en 'n piepklein huisie maak die uitnodiging bykans onweerstaanbaar.
Ps. 55:6-9 My hart krimp inmekaar in my, doodsangs oorval my, vrees en skrik oorweldig my, my hele liggaam bewe. Ek het gedink: ag, as ek maar vlerke soos 'n duif gehad het, sou ek wegvlieg en 'n woonplek soek; ek sou ver wegvlieg en in die woestyn gaan bly; Sela ek sou haastig probeer wegkom van hierdie onstuimige wind, van hierdie storm af.
Die motivering van hierdie versugting lê daarin dat dinge net te bedreigend, onseker en ontstellend geword het. Die appèl wat dit op jou maak is onhanteerbaar, die toekoms is duister en jou krag is net te min. Derhalwe wil jy wegkom van alles.
Jy mag vir 'n dag of drie uitrus op jou eilandjie en jou verbeel dat jy in die hemel aangekom het net om agter te kom dat die onrus weer aan die broei is hier binne, sonder dat jou selfoon lui, e-pos jou dag kompliseer, mense negatiewe dinge sê en die politiek van die land uitmekaar val.
Daar is vandag 'n koor van stemme wat waarsku dat Suid-Afrika op bykans alle terreine op 'n glybaan ondertoe is. Die prentjie wat geskilder word is somber en dit nie sonder rede nie. Dis sigbaar om elke hoek en draai. Dit is inderdaad genoeg om enige mens te ontsenu.
Die wêreld was eweneens deurmekaar en getraumatiseerd toe Jesus na die aarde gekom het. Ek wonder stellig of daar ooit 'n tyd was wat as ideaal beskryf kon word. Trouens, die Psalmdigter verwys na onrus, weerstand en bedrog op die stadspleine.
Ps. 55:10-12 – Ek sien geweld en oproer in die stad; dag en nag maal hulle rond op sy mure; daarbinne is onreg en onheil. Daar heers wanorde in die stad, op sy pleine is daar net verdrukking en bedrog.
Prentjie boeke met lieflike straattonele vertel nie van die hartseer van die mense wat by tafeltjies aansit nie. Skilderye met dawerende bergspitse vertel nie van die droogte daaronder nie. Die blou lug bokant ons vertel nie van die gifgasse wat ons bestaan op aarde stelselmatig bedreig nie.